
פרוטוקול מס' 205
מישיבת ועדת חוקה, חוק ומשפט
שהתקיימה ביום ראשון, כ"ז בניסן התשס"ד – 18 באפריל 2004 – בשעה 10:00



סדר היום:	א.   צו העיריות (עברות קנס) (תיקון מס' ), התשס"ד-2003 – עיריית פתח תקווה
	ב.   צו העיריות (עברות קנס) (תיקון מס' ), התשס"ד-2004 – עיריית אשדוד
	ג.   צו העיריות (עברות קנס) (תיקון), התשס"ד-2004 – עיריית בת ים
		אישור הצווים


נכחו:


חברי הוועדה:	מיכאל איתן – היו"ר
			 רוני בר-און
			 ניסן סלומינסקי			  


מוזמנים:	עו"ד יפעת רווה	 - משרד המשפטים
	עו"ד אורית מלמד	 - לשכה משפטית, משרד הפנים
	עו"ד יעל טימנס	 - עיריית פתח תקווה
	עו"ד אליהו פייל	 - יועמ"ש עיריית בת ים
	עו"ד יחזקאל רייינהרץ – עיריית פתח תקווה
			  ירון דוד
	

יועצת משפטית:	תמי סלע



מנהלת הוועדה:	דורית ואג



כותבת הפרוטוקול:	הדס דויטש


 א.   צו העיריות (עברות קנס) (תיקון מס' ), התשס"ד-2003 – עיריית פתח תקווה
	ב.   צו העיריות (עברות קנס) (תיקון מס' ), התשס"ד-2004 – עיריית אשדוד
	ג.   צו העיריות (עברות קנס) (תיקון), התשס"ד-2004 – עיריית בת ים
		אישור הצווים


היו"ר מיכאל איתן:

	 בוקר טוב, אני מתכבד לפתוח את הישיבה.

תמי סלע:

	 יש לי כמה הערות; לגבי פתח תקווה, יש סעיף שמדבר על עשיית מעשה בגן ציבורי, שגורם להפרעה, לסכנה לציבור וכו'. הקנס שהוצע הוא קנס דרגה א', כלומר 650 ₪. ההתנהגות כוללת מגוון של התנהגויות, כולל גרימת אי-נוחות לאדם. ראיתי שכבר אישרנו קנס על עברה כזאת בעיריית תל אביב, אך הקנס היה יותר נמוך, קנס דרגה ב', שהיום זה 430 ש"ח. ההצעה שלי היא להתאים את זה לכך, להוריד את זה.

יחזקאל ריינהרץ:

	 מבחינתנו, זה לא בדמנו – הסכום. בסך הכל מדובר בסעיף שלא מדבר רק על התנהגות, אלא מדבר גם על מפגעים.  

תמי סלע:

	 אין לי הערות על אשדוד. זאת עברה שמדברת על השארת רכב שהוא גרוטאה יותר משלושה ימים בנכס פרטי בלי הסכמה או ברחוב. צריך לעשות אתו משהו.

היו"ר מיכאל איתן:

	מה ההגיון פה?

יפעת רווה:

	יש בעיה עם הדברים האלה.

תמי סלע:

	נכון שניתן להבדיל בין המצב של פקיעת תוקף רשיון לבין כל המצבים שהרכב מקולקל, לא ניתן לשימוש וכו'.

יפעת רווה:

	 אפשר אולי לקבוע שזה יהיה רק מעל תקופה מסוימת.

היו"ר מיכאל איתן:

	 נאשר את זה כך.

תמי סלע:

	 לגבי עיריית בת ים, יש לי שתי הערות שמתייחסות לסעיף של שילוט אסור. בעקבות השוואה למקרים אחרים שהיו פה, יש שם סעיף אחד שממנו עולה שמי שמדביק מודעה של מכירת רכב על הרכב – זה שילוט אסור, והוא עלול לקבל קנס על ההתנהגות הזאת. הוצאנו את זה בחוקים של עיריית תל אביב. אני מסכימה שחלק מהמצבים לא תקינים, יכול להיות שילוט מאוד גדול שגוררים על רכב, אך זה כולל גם את המודעות למכירת רכב.

אליהו פייל:

	הבעיה היא כשזה הופך להיות למטרד אדיר. 

תמי סלע:

	 ועוד שתי הערות, אחת לגבי פסקה 4 של אותו סעיף – אם אני תולה על החלון שלי שלט, אנשים עושים את זה. ראיתי סייג כזה בחוק של עיריית תל אביב. הם הוסיפו: למעט מודעות בעלות אופי פוליטי המוצגות על דירת מגורים.

היו"ר מיכאל איתן:

	 אני לא רוצה להוסיף את זה. 

יפעת רווה:

	 אם זה חלון של עצמי, למה אסור לי?

אליהו פייל:

	 יש מגמה שהעירייה תשלוט בחזות החיצונית של העיר.

יפעת רווה:

	 באחת העיריות עשה ראש עיר שימוש רק נגד מתנגדיו הפוליטיים.

היו"ר מיכאל איתן:

	 לא נכניס.

תמי סלע:

	 בסעיף 23 לחוק יש: לא ידביק אדם מודעות ולא יגרום להדבקת מודעות על מתקן פרסום עירוני זולת מי שהסמיך לכך ראש העירייה. יוצא שאדם פרטי לא יכול על שום מתקן, כי אסור לו גם על עמודים. בפועל הם כן מקצים מקומות.

אליהו פייל:

	 אנחנו עשינו דוחות לאנשים שמדביקים על עמודי חשמל וכו'. לאחר מכן הקצנו עמודה אחת לשירות הציבור למודעות פרטיות. כל מי שרוצה למכור דירה או מכונית יכול להדביק שם, וכתוב שזה מיועד לשירות הציבור. הציבור יודע שהוא יכול להדביק שם בחינם.

תמי סלע:

	פה כתוב "למעט מי שהוסמך על ידי העירייה", ואדם פרטי לא הוסמך להדביק.
	
היו"ר מיכאל איתן:

	 תוסיפו: או במקום שהוקצה לשם כך.


יפעת רווה:

	האם לחסום מהחלון של עצמו גם?

ירון דוד:

	כלומר אי-אפשר לתלות שום שלט על הבית.

היו"ר מיכאל איתן:

	 הפעולה היא כלפי הציבור. זה שלט שמיועד להשפיע על הציבור, לא על האדם. זה בקיר החיצוני, מיועד להשפיע על הציבור. המדיניות היא שהעירייה היא האחראית על השלטים שבני האדם תולים כלפי הציבור. אדם הולך ברחוב, הוא לא רוצה לראות תמונה של בחורה ערומה, למשל. אם יש חלקים בציבור שזה מרגיז אותם, זו לא זכותו של אדם לתלות שלט שדווקא יעצבן אותם.

ירון דוד:

	ומה עם תמונה של הרבי מילובביץ, למשל?

היו"ר מיכאל איתן:

	 אותו דבר. זה לא ביתו, זה לא הגנה על ביתו. כשהמסר הוא לציבור, זה הופך להיות חלק מהאזור הציבורי. הוא תולה שלט שמטרתו פנייה לציבורים גדולים שעוברים ברחוב ויראו את זה. שלטים זה דבר שהוא תחת פיקוח עירוני.

אליהו פייל:

	 היבט אחר של העניין – לא להתייחס לתכנים כמו לעניין של החזות. אם אדם שם שלט למכירת דירה, 50 על 50, איש לא יתעסק אתו. אך תארו לכם שמישהו ישים שלט למכירת דירה על כל המרפסת. האם העירייה תרשה את זה? הרי העיר תהפוך ללוח מודעות. זה העניין האסתטי, לא של התוכן. 

היו"ר מיכאל איתן:

כאמור, מדובר בשלושה צווים שבאים להחליף עברות שדינן היה הגשת כתב אישום. קבעו כאן שלוש עברות. בדקתי, ואפשר לאשר את זה.

	מי בעד? אושר.

	 תודה רבה, הישיבה נעולה.




הישיבה ננעלה בשעה 10:30.





